SCCนิปปอนลงทุนกระดาษมูลค่า2.2พันล.
ปูนซิเมนต์ไทยทุ่ม 990 ล้าน ร่วมทุนนิปปอนญี่ปุ่นตั้งโรงงานที่ราชบุรีผลิตกระดาษมูลค่าเพิ่ม
13 มิ.ย. 2555

ปูนซิเมนต์ไทยทุ่ม 990 ล้าน ร่วมทุนนิปปอนญี่ปุ่นตั้งโรงงานที่ราชบุรีผลิตกระดาษมูลค่าเพิ่ม
นายเชาวลิต เอกบุตร ผู้ช่วยผู้จัดการใหญ่การเงินและการลงทุน บริษัท ปูนซิเมนต์ไทย (SCC) เปิดเผยว่า บริษัทย่อยคือ เอสซีจี เปเปอร์ ได้ร่วมทุนกับบริษัท นิปปอน เปเปอร์ อินดัสทรีส์ (NPI) และบริษัท เอ็นพี เทรดดิ้ง (NPT) ซึ่งเป็นบริษัทย่อยของนิปปอน เปเปอร์ กรุ๊ป ประเทศญี่ปุ่น จัดตั้งบริษัท สยาม นิปปอน อินดัสเตรียล เปเปอร์ มูลค่าเงินลงทุนประมาณ 2,200 ล้านบาท เพื่อขยายกำลังการผลิตสินค้ามูลค่าเพิ่ม 
ทั้งนี้ เอสซีจี เปเปอร์ จะใช้เงินลงทุนประมาณ 990 ล้านบาท ถือหุ้น 45% ขณะที่ NPI และ NPT ถือหุ้นรวมกัน 55%
โครงการดังกล่าวเป็นการขยายการลงทุนในกลุ่มกระดาษ Machine Glazed ซึ่งมีความมันวาวและมีความบาง 20-80 แกรม ส่วนใหญ่ใช้ในการผลิตบรรจุภัณฑ์สำหรับอุตสาหกรรมอาหารและอุตสาห กรรมทางการแพทย์ถือเป็นสินค้ามูลค่าเพิ่ม ซึ่งสอดคล้องกับกลยุทธ์การเติบโตสู่ผู้นำธุรกิจอย่างยั่งยืนในอาเซียนของบริษัทโดยมุ่งเน้นพัฒนาสินค้ามูลค่าเพิ่ม เพื่อตอบสนองความต้องการของลูกค้าอย่างครบถ้วน 
สำหรับโรงงานจะตั้งอยู่ที่ อ.บ้านโป่ง จ.ราชบุรี มีกำลังการผลิต 4.3 หมื่นตันต่อปี คาดว่าจะเริ่มดำเนินการผลิตเชิงพาณิชย์ภายในกลางปี 2557 
ที่ผ่านมา SCC มีการขยายการลงทุนทั้งในและต่างประเทศอย่างต่อเนื่อง แต่ราคาหุ้นไม่ตอบรับกลับลดลงมาเหลือ 332 บาท